Lokalbibliografisk Udvalg Frederiksborg Amt
	Helsingør Kommunes Biblioteker		
		Hovedbiblioteket
Læsesalen
Marienlyst Allé 4
3000 Helsingør

Telefon	49 28 36 22 
Fax	4928 3627
Giro	1-645-0014
est65@helsbib.dk
www.helsbib.dk
	
		Dato
Sagsnr.
Sagsbeh.	24.10.2005

est	

Referat fra mødet i Lokalbibliografisk Udvalg Frederiksborg Amt på Frederikssund Bibliotek tirsdag den 1. november kl. 9.00 – 11.00 

Deltagere: Elna Nyholm, Frederiksværk, Susanne Persson, Frederikssund og Lone Meyer og Eva Stennicke, begge Helsingør.

Fraværende: Sys Sigurd, Hillerød og Merete Carstens, Nivå

Dagsorden:

1.	Godkendelse af dagsorden
Godkendt.

2.	Godkendelse af referat fra mødet den 2. maj 2005
Elna Nyholm spurgte, hvordan det var gået med henvendelserne til de kommuner udenfor amtet, som skal lægges sammen med de kommuner i Frederiksborg Amt, der er med i lokalbibliografien. Eva Stennicke svarede, at hun ikke havde henvendt sig, fordi hun fandt det svært at komme ind udefra i en proces, som foregår blandt de involverede kommuner, biblioteker og personale. F.eks. foretages registreringen af bogligt materiale i Søllerød på arkivet under Søllerød Museum.
Med disse bemærkninger blev referatet godkendt.

3.	Orientering fra Dansk Lokalbibliografisk Udvalg (DLU), herunder den vedtagne handleplan samt ansøgningen til Udviklingspuljen v/ Eva Stennicke 
Der er sket to meget vigtige ting i Dansk Lokalbibliografisk Udvalg i løbet af efteråret.
Udvalget har vedtaget sin Handlingsplan med visioner – strategier – handling. Som den første handling sendes på initiativ af DLU en ansøgning til Udviklingspuljen november 2005 (mere om dette nedenfor). Dernæst vil DLU primo 2006 udsende ”anbefalinger både på det strategiske og praktiske niveau til bibliotekerne ang. konsekvenser af kommunalreformen for det lokalbibliografiske arbejde” samt ”en anbefaling til bibliotekerne vedrørende sikring af en systematisk og kontinuerlig indsamling og registrering af fysiske og elektroniske lokale/kommunale publikationer i de enkelte kommuners biblioteker”.
Ansøgningen til Udviklingspuljen fremsendes ved Vejle Bibliotek som projektansvarlig. Medlemmer af DLU og PAL indgår i projektgruppen og 8 centralbiblioteker samt Statsbiblioteket er samarbejdspartnere. Helsingør indgår i samarbejdet. Der søges penge til et projekt som har til formål ”at fremme kendskabet til og øge tilgængeligheden af de lokalbibliografiske materialer for borgerne i hele landet gennem en mere effektiv formidling. Det skal sikres ved hjælp af tidssvarende og fremtidssikret teknologi og arbejdet skal forankres i en organisation, der indgår i løsningen af de nationale biblioteksopgaver. Forprojektet skal, med udgangspunkt i en analyse, der afdækker status, opstille elementer til en udviklingsplan samt anbefalinger til det videre arbejde med at udvikle en bæredygtig model for det fremtidige lokalbibliografiske arbejde som en del af den nationale biblioteksopgave”. Projektet skal være afsluttet 1. august 2006 – således at man til den tid kan forholde sig til, på hvilken måde udvikling og rådgivning på det lokalbibliografiske område vil kunne  indgå som en del af den nationale biblioteksopgave (overbygningsfunktion eller netbibliotek). 
Referatet fra sidste møde i DLU samt ansøgningen til Udviklingspuljen vedlægges referatet til medlemmerne af Dansk Lokalbibliografi Frederiksborg Amt.
Når resultatet af ansøgningen foreligger, vil det blive meldt ud.

4.	Status for Lokalbibliografien for Frederiksborg Amt
v/ Eva Stennicke 
Eva uddelte en statistik, som viste antallet af lokalbibliografiske poster (25.671) fordelt på kommuner. Udvalget bemærkede, at der er en fortsat vækst i de lokalbibliografiske poster og opfordrer samtidig bibliotekerne/kontaktpersonerne til at være opsøgende overfor det lokale materiale – både når det gælder det kommunale og alt andet lokalt materiale, hvadenten det er fysisk eller elektronisk. Udvalget opfordrer til udprintning/bevaring/registrering af relevante lokale/kommunale pdf-filer. 
Eva Stennicke og Lone Meyer afsluttede punktet med at gøre opmærksom på den indsats, der ydes af forskellige IT personer i Helsingør for at sikre Lokalbibliografiens tilgængelighed i forbindelse med nye versioner af bibliotekssystemet. Helsingør er bl.a. via Evas deltagelse i PAL (Praktisk Arbejdende Lokalbibliografiredaktører) med til at stille krav til, hvordan en lokalbibliografisk søgeside bør se ud. Der er i Helsingør en fælles forståelse for/interesse i det lokalhistoriske område, og der er fra forsiden kun et(to) klik ind til den lokalbibliografiske søgeside www.helsbib.dk ->Om Helsingør og omegn ->Lokalbibliografien for Frederiksborg Amt.

5.	Lokalbibliografien for Frederiksborg Amt i 2006 – betalingsmodel. Spørgsmålet blev drøftet på mødet den 2/5-2005 (der henvises til referatet). Spørgsmålet havde været drøftet med ledelsen for Helsingør Kommunes Biblioteker og man har besluttet at betalingen for 2006 skal følge den sædvanlige model. Inden længe udsendes opkrævningen vedlagt et følgebrev, som bl.a. kommer ind på de nye centrale tiltag.

6.	Orientering fra temadagen 12/9 2005 om ABM-samarbejde og lokalbibliografi.
De udvalgsmedlemmer, som havde været tilstede på temadagen fandt den vellykket – specielt Tove Michelsens oplæg om NOKS vandt genklang. Vi diskuterede mulighederne for et samarbejde i vores område efter samme model. Eva Stennicke kunne oplyse at projektet afholder en temadag til januar – og udvalget bad Eva holde øje med indbydelsen og sørge for at formidle den videre til udvalget og andre potentielle interesserede. Skal man i gang med et NOKS samarbejde i Frederiksborg Amt, kræver det, at der i et geografisk område både er bibliotek(er), arkiv(er) og museum(er) som medvirker. Bemærk den nyåbnede (overordnede) hjemmeside www.arbimus.dk er det muligt at søge på tværs i www.noks.dk og i www.vaks.dk (Vejle/Fredericia/Kolding-området). Det er/vil blive muligt lokalt at danne en forening, og for x-antal kroner melde sig ind i den overordnede forening, for derefter at kunne udnytte koncept, programmel m.m. Men mere om alt dette efter januar 2006. 

7.	Øget markedsføring. 
Opsamling i forhold til referatet fra mødet d. 2/5-2005
Eva viste nettimens side med logoer bannere osv. se http://www.helsbib.dk/e-learning/daglignettet/grafik.htm 
Udvalget blev inspireret af bannerne/bogmærkerne, men tvivlede på at det enkelte bibliotek selv havde kræfter til at fabrikere bogmærker. Derfor blev man enige om, at Eva Stennicke skal undersøge prisen for bogmærker hos Dansk Biblioteksreklame. Vi forestiller os nogle med reklame for Lokalbibliografien på den ene side og andre reklamer på den anden. Susanne Persson talte om Lokalbibliografi på den ene side og det enkelte biblioteks åbningstider og lign. på den anden side. 
Spørgsmålet om et logo blev også drøftet og man diskuterede hvad det i så fald ville koste at få lavet ude i byen. Mødets deltagere undersøger forskellige muligheder.
Spørgsmålet om at få museer, lokalhistoriske arkiver og foreninger i amtet til at linke til lokalbibliografien blev også berørt. Udvalget opfordrer til, at lokalbibliografi-kontaktpersonerne kontakter og opfordrer de lokale institutioner/lokalhistoriske foreninger til at linke til Lokalbibliografiens søgeside. Eva Stennicke vil også bidrage og rette henvendelse til diverse samarbejdspartnere om et evt. manglende link. Lone Meyer opfordrede til at der desuden linkes til Registeret til Frederiksborg Amts Historiske Samfunds årbøger 1906-2000, som ligger på http://www.helsbib.dk/tilbud/lokalhistorie/fahs/index.htm

8.	Evt.
Næste møde er fastsat til 2. maj 2006 kl. 9-12 i Frederiksværk.

Venlig hilsen

Eva Stennicke
Bibliotekar